|  |  |
| --- | --- |
| Numri i lëndës: | 2018:044215 |
| Datë: | 30.10.2018 |
| Numri i dokumentit:  | 00157637 |

**P nr.78/18**

**NË EMËR TË POPULLIT**

**GJYKATA THEMELORE NË PEJË – DEPARTAMENTI PËR KRIME TE RENDA**, sipas Kryetares se Trupit Gjykues – Gjyqtares Lumturije Muhaxheri, me pjesëmarrjen e Sekretares Juridike Shpresa Kërnja, në lëndën penale të pandehurit K.U, nga fsh.Zh i E, Komuna M, i akuzuar për shkak të veprës Posedim i paautorizuar i narkotikëve, substancave psiko trope dhe analoge nga neni 275 par.1 lidhur me nenin 281 par.1 pika 1.8 të KPRK-së, duke vendosur sipas aktakuzës së Prokurorisë Themelore ne Peje –Departamenti për Krime te Renda, PP/I nr.62/18 dt.08.10.2018, në seancën e shqyrtimit fillestar, publik të mbajtur me dt.25.10.2018, në pranin e Prokurorit të Shtetit – Ardian Hajdaraj, të pandehurit K.U dhe mbrojtëses sipas detyrës zyrtare Kaltrina Hysenaj, nga Istogu, me dt.25.10.2018, mur, e me dt.30.10.2018, përpiloi këtë:

**A K T GJ Y K I M**

**I pandehuri K.U,** i identifikuar në bazë të letërnjoftimit me nr.personal .........., i lindur me dt........... në fsh.Zh i E, Komuna M, me vendbanim të përhershëm në Lagjen M në periferi të M, i biri i N dhe nënës S, e gjinisë H, ka të kryer shkollën .................., Shqiptar, Shtetas i Republikës së Kosovës, më parë i dënuar për vepra penale të vjedhjes, gjendët në vuajtje të dënimit në Burgun e Dubraves.

**ËSHTË FAJTOR**

**Për shkak se:**

Me dt.26.02.2018, rreth orës 18:35 minuta, në Qendrën Korrektuese Dubravë, Komuna Istog, në pavijonin nr.2, krahu Ji, dhoma 1, pa autorizim posedon substancë narkotike, në atë mënyrë që pas një kontrolli fizik të kryer nga oficeri korrektues Ilir Alushaj, në vendin e përshkruar si më lartë ku edhe gjendej i pandehuri, tek i njëjti në xhepin e djathtë të pantallonave të tij, janë gjetur tri qese të vogla me substancë narkotike, e që ka rezultuar të jetë e llojit kanabis (marihuanë) me peshë neto 0.12+ 0.0001 gram, e cila edhe i është konfiskuar,

* me çka ka kryer vepër penale “Posedimi i paautorizuar i narkotikëve, substancave psikotrope ose analoge” nga neni 275 par.1 lidhur me nenin 281 par.1 pika 1.8 të KPRK-së.

Gjykata me aplikimin e dispozitave ligjore nga neni 4, 7, 17 par.1, 21 par.2, 41, 45, 46, 62 par.2 pika 2.7, 69, 73, 75 par.1 pika 1.3, 275 par.2 lidhur me nenin 281 par.1 pika 1.8 të KPRK-së, nenit 365, 366, 453 par.4 të KPPRK-së, të pandehurin e

**G J Y K O N**

Me dënim me burgim në kohëzgjatje prej 6 (gjashtë) muaj, të cilin dënim do ta vuaj pas plotfuqishmërisë së aktgjykimit, dhe

dënim me gjobë në shumë prej 100 € (njëqind) euro, të cilën shumë është i detyruar ta paguaj në afat prej 90 (nëntëdhjetë) ditëve, nga dita e plotfuqishmërisë së aktgjykimit, e në rast të mospagimit të dënimit me gjobë, do të zëvendësohet me dënim me burgim, në kohë zgjatje prej 5 (pesë) ditëve, ashtu që çdo 20 € (njëzetë) euro, të dënimit me gjobë, i përcakton 1 (një) ditë burg.

Ndaj të pandehurit shqiptohet dënimi plotësues konfiskimi i substancës narkotike e llojit kanabis (marihuanë) me peshë neto 0.12+0.0001 gram, e cila edhe i është konfiskuar dhe urdhërohet shkatërrimi i saj, numri i rastit në polici 2018-DHTN-282 të dt.13.06.2018.

I pandehuri lirohet nga të gjitha obligimet si pagimi i shpenzimeve procedurale e, po ashtu edhe nga taksa për kompensimin e viktimave, për shkak të gjendjes së tij ekonomike dhe të njëjtat bien në barrë të mjeteve buxhetore të gjykatës.

**A r s y e t i m**

Prokuroria Themelore ne Peje - Departamenti për Krime te Renda ne Peje, ka ngrit aktakuzë, PP/I nr.62/18 dt.08.10.2018, kundër të pandehurit K.U, nga fsh.Zh i E, Komuna M, i akuzuar për shkak të veprës penale “Posedim i paautorizuar i narkotikëve, substancave psiko trope dhe analoge”, nga neni 275 par.1 lidhur me nenin 281 par.1 pik 1.8 të KPRK-së.

Në seancën e shqyrtimit fillestar, Gjykata duke vepruar në kuptim të nenit 246 par.4 të KPPK-se, të pandehurit i ka dhënë mundësinë që të deklarohet për pranimin ose mospranimin e fajësisë. Me këtë rast, Gjykata, edhe një herë e ka udhëzuar të pandehurin për rëndësinë dhe pasojat e pranimit të fajësisë në kuptim të nenit 248 par.1 pika 1.1, 1.2, 1.3 të KPPRK-se, kështu që i pandehuri ka deklaruar së është plotësisht i vetëdijshëm për rëndësinë e pranimit të fajësisë dhe shton së ky deklarim paraqet shprehje të vullnetit të tij të lirë, pasi që ai është kryes i kësaj vepre penale të cilën nuk ka si ta mohoj, e pranon në tërësi fajësinë për veprën penale për të cilën është akuzuar sipas aktakuzës PP/I nr.62/18 dt.08.10.2018, dhe se pranimi i fajësisë nga ana e tij është i mbështetur edhe në provat të cilat i janë ofruar gjykatës me aktakuzë, të njëjtit i vie keq dhe shpreh pendim për rastin.

Pas deklarimit të pandehurit për pranimin e fajësisë, Kryetarja e trupit gjykues, kërkoi mendimin e vet për këtë ta japi prokurori i shtetit dhe mbrojtësi i te pandehurit.

Prokurori i Shtetit-Ardian Hajdaraj, në ketë drejtim deklaroi se pajtohet në tërësi me pranimin e fajësisë nga i pandehurit, me qenë se një pranim i tillë ka mbështetje në prova në bazë të cilave është ngritur aktakuza, faktin se i pandehuri pranimin e fajësisë e beri ne mënyre te vullnetshme pa ndonjë lloj ndikimi, i propozon gjykatës qe ta aprovoi pranimin e fajësisë nga i pandehuri, duke i propozuar Gjykatës qe ti konfiskohet substanca narkotike dhe të urdhërohet shkatërrimi i saj.

Mbrojtësja e pandehurit Avokatja Kaltrina Hysenaj, në seancë ka deklaruar, se në marrëveshje me klientin e saj janë pajtuar që të pranohet fajësia dhe ky pranim i fajësisë është bërë në mënyrë vullnetare, pa presion, lajthim apo mashtrim, ku një pranim të tillë e ka bërë edhe në Prokurorinë e Shtetit, i cili është i vetëdijshëm për pasojat dhe privilegjet e pranimit të fajësisë. Si rrethanë lehtësuese i propozoj gjykatës të ketë parasysh sasinë vogël, si dhe pranimin e fajësisë, pendimin dhe keqardhjen për veprën e kryer, si dhe sjelljen e tij të mirë para gjykatës, në kuadër të këtyre rrethanave i propozon gjykatës që ndaj të mbrojturit të saj të shqiptoj një dënim më të butë dhe atë dënim prej 3-6 muaj dhe ky dënim ti shendrohet në dënim të kushtëzuar prej 1 viti, të cilin i mbrojturi i saj do ta respektoj dhe me këtë do të arrihet efekti i dënimit, duke ndikuar në rehabilitim të tij.

Në vijim, Gjykata duke e shqyrtuar pranimin e fajësisë, nga ana e të pandehurit, vlerësoi së pranimi i fajësisë paraqet shprehje të vullnetit të lirë të pandehurit, pasi që ai e ka kuptuar natyrën dhe pasojat e pranimit të fajësisë dhe pranimi i fajit është bërë në mbështetje të fakteve të prezantuara në aktakuzë, në përputhje me kërkesat e nenit 248 par.1 pika 1.1, 1.2, 1.3 të KPPRK-së, bazuar ne te lartcekurat gjykata pranoi pranimin e fajësisë nga i pandehuri, për shkak te veprës penale “Posedim i paautorizuar i narkotikëve, substancave psikotrope ose analoge”, nga neni 275 par.2 lidhur me nenin 281 par.1 pika 1.8 të KPRK-së.

Me faktet e ofruara si dhe pranimin e fajësisë nga ana e të pandehurit është vërtetuar gjendja faktike si në dispozitiv te aktgjykimit.

Nga gjendja e vërtetuar faktike, siç është përshkruar në dispozitiv të këtij aktgjykimi, pa dyshim rrjedh se në veprimet e të pandehurit K.U, qëndrojnë të gjitha elementet e veprës penale “Posedim i paautorizuar i narkotikëve, substancave psikotrope ose analoge nga neni 275 par.1 lidhur me nenin 281 par.1 pika 1.8 të KPRK-së.

Sa i përket fajësisë, Gjykata ka gjetur se te i pandehuri ka ekzistuar dashja që veprën penale ta kryen në mënyrë të përshkruar si në dispozitiv të aktgjykimit, pasi që i pandehuri ka qenë i vetëdijshëm për veprën e kryer dhe e ka dëshiruar kryerjen e saj.

Gjatë procedurës penale nuk janë paraqit rrethana të cilat do ta zvogëlojnë apo përjashtojnë përgjegjësin penale të pandehurit, kështu që i njëjti është penalisht përgjegjës.

Duke pas parasysh se Gjykata ka aprovuar pranimin e fajësisë nga ana e të pandehurit ne shqyrtimin fillestar, ka vërtetuar se nuk ekziston asnjë rrethanë nga neni 253 par.1 pika 1.1, 1.2, 1.3 të KPPRK-së, si dhe faktin se janë plotësuar kushtet nga neni 248 par. 4 të KPPRK-së, dhe bazuar në mendimin juridik të Gjykatës Supreme të Republikës së Kosovës Prishtinë dhe, Gjyqtarëve të Gjykatës Supreme të EULEX-it, me nr.GjA.nr.207/13 dt.19.03.2013, ne ketë çështje penale nuk është mbajtur seanca e dytë e as ajo e shqyrtimi gjyqësor, një herrit edhe me rastin e shpalljes së te pandehurit fajtor dhe shqiptimin e dënimit nuk është plotësuar fare trupi gjykues.

Duke vendosur lidhur me llojin dhe lartësinë e dënimit, Gjykata i ka vlerësuar te gjitha rrethanat lehtësuese dhe renduese ne kuptim te nenit 73 par.1 te KPRK-se. Kështu si rrethanë rënduese për të pandehurin gjykata pati parasysh se i njëjti ka qenë më parë i dënuar për vepër penale të vjedhjes, e që është në vuajtje të dënimit, fakte këto të cilat i pohon vetë i pandehuri në seancë, Kurse si rrethana lehtësuese për te pandehurin**,** Gjykata ka vlerësuar faktin se i njëjti kishte sjellje korrekte gjatë procedurës penale, është penduar për veprën penale, duke i premtuar gjykatës që në te ardhmen nuk do ti përsëris veprimet e tilla, sasinë shume të vogël të substancës narkotike e cila i është gjetur te pandehurit, gjendjen e tij të vështirë ekonomike, të gjitha këto Gjykata i ka pranuar si rrethanë favorizuese,Si rrethanë tjetër posaçërisht lehtësuese gjykata e merr faktin se i pandehuri ne shqyrtimin fillestar e ka pranuar fajësinë për veprën penale për të cilën pandehet, gjë qe dëshmoi gatishmëri për bashkëpunim me organin e akuzës dhe me gjykatën, dhe kjo sipas vlerësimit të gjykatës paraqet pendim të sinqertë të tij dhe fillim të procesit të rehabilitimit të tij,ne prezencën e këtyre rrethanave, komfor nenit 75 par.1 nen par.1.3 te KPRK-së, te pandehurin e gjykoi nen minimumin ligjor, si ne dispozitiv te këtij aktgjykimi me te cilën do te arrihet edhe qëllimi i dënimit.

Duke i vlerësuar kështu te gjitha rrethanat e parashikuar me nenin 73 par.1 te KPRK-se, Gjykata ka ardhur ne përfundim se dënimi i shqiptuar te pandehurit është ne përputhje me shkallen e përgjegjësisë penale te tij dhe me intensitetin e rrezikimit te vlerave te mbrojtura te shoqërisë. Gjykata gjithashtu është e bindur se vendimi mbi dënim do te shërbej për arritjen e qëllimit te dënimit, në pengimin e te pandehurit në kryerjen e veprave penale ne te ardhmen por, ai do te ndikoj edhe si preventive gjenerale për personat tjerë qe te përmbahen nga kryerja e veprave penale ne përputhje me nenin 41 te KPK-së.

Duke u bazuar ne nenin 62 te KPPRK-së, te pandehurit i shqiptohet dënimi plotësues, konfiskimi i substancës narkotike i përshkruar si ne dispozitiv te këtij aktgjykimi.

Duke u bazuar në nenin 453 par.4 të KPPRK-së, i pandehuri është liruar nga pagimi shpenzimeve procedurale dhe taksa për kompensimin e viktimave, për shkak të gjendjes tejet të vështirë ekonomike me vetë faktin se i njëjti jeton i vetëm në një dhomë të banesës kolektive të siguruar nga Kuvendi Komunal Mitrovicë, si duke e pas parasysh faktin se i njëjti gjendet në vuajtje të dënimit dhe nuk realizon kurrfarë të ardhura, pagesa e këtyre shpenzimeve do ta rrezikonte gjendjen materiale të pandehurit.

Nga arsyet e cekura më lartë dhe me zbatimin e nenit 365 të KPPK-së, është vendosur si në dispozitiv të këtij aktgjykimi.

Duke u bazuar ne nenin 368 par.2 te KPPK-se, Gjykata palët ne procedurë i njoftoi me paralajmërimet qe shoqërojnë aktgjykimin.

**GJYKATA THEMELORE NË PEJË - DEPARTAMENTI PER KRIME TE RENDA, P.nr.78/18 dt.25.10.2018, i** **përpiluar me dt.30.10.2018.**

**Sekretarja Juridike : Kryetarja e Trupit Gjykues :**

**Shpresa Kërnja Lumturije Muhaxheri**

**KËSHILLA JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes së

aktgjykimit. Ankesa i dërgohet Gjykatës së Apelit

në Prishtinë, e përmes kësaj Gjykate.